**Szócsalád**

Gyűjtsetek olyan képzett és összetett szavakat, amelyben a vendég szó szerepel! A kerek formákba írjátok az összetett szavakat, a szögletesbe pedig az egyszerű képzett szavakat!

1. Négyezer évvel ezelőtt az egyiptomiak egy-egy jelentősebb esemény alkalmából vagy fontos vendég tiszteletére többórás lakomát tartottak. Az ételek változatossága, a teríték igényessége, a felszolgálás módja egyre kifinomultabbá vált.

2. Az ókori görög vallás főistenét, Zeuszt a vendégszeretet isteneként is tisztelték, mert megkövetelte minden ember megkülönböztetés nélküli vendéglátását. Mivel úgy hitték, hogy az istenek időnként lelátogattak az emberek közé, ezért minden vendéget a legnagyobb tisztelettel fogadtak. Így nem fordulhatott elő, hogy a magát idegennek álcázó isten nem megfelelő vendéglátásban részesült. A házigazda először vendége kényelméről gondoskodott, utána illett csak kérdeznie. A házigazda és a vendég gyakran meg is ajándékozta egymást.

3. A római házigazda kézfogással vagy írásban is megerősítette, hogy pártfogásába vette a vendégét. A védelembe vett vendég politikai és jogi ügyekben is számíthatott a pártfogásra. A szerződést szentnek tekintették.

4. A középkorban Európa-szerte keresztény kötelességnek tekintették az utazók befogadását. A kolostorok fogadóként is működtek, a szerzetesek külön épületeket építettek az úton lévők megvendégelésére.

5. A 16. századtól a postakocsik elterjedésével Európában és Amerikában is megjelentek a szállást és ellátást biztosító postakocsi-állomások. A vendéglátás üzleti tevékenységgé alakult. Megjelentek a fogadók, majd az ipari forradalom után az egyre nagyobb korszerűbb szállodák. A vendéglátás önálló iparággá alakult.

6. A vendéglátás mára elveszítette eredeti jelentését. Idegeneknek nem nyitjuk meg az otthonunkat. A vendégség ma családi, baráti és üzleti kapcsolatok fenntartását szolgálja. Bár ma is vannak kultúrák, ahol más a szokás. Például a beduinok nagy megtiszteltetésnek veszik, ha idegennel oszthatják meg ételüket. Az arab népek pedig híresek nagylelkűségükről: legnagyobb megtiszteltetés számukra, ha a vendég minden kívánságát teljesíthetik.